Efesiërs | Diakonos
Filemon en Efesiërs vir vandag
Bybelstudie dag 😁.
Filemon en Efesiërs het saam 7 hoofstukke, so jy kan een hoofstuk 'n dag lees.
Lees elke keer die teksgedeelte rustig deur nadat jy gebid het.
Dan vra jy jouself af:
Wat tref jou? Watter woord, gedagte of teksgedeelte praat met jou? Dink daaroor na en praat met die Here daaroor.
Hoe laat die gedeelte jou voel? Probeer 'n gevoelswoord koppel aan die gedagtes wat by jou opkom. Dink daaroor na en praat met die Here daaroor.
Hoe laat hierdie gedeelte jou voel? Wat sal jy vir God wil sê oor dit wat jy verstaan?
Praat nou in gebed met Hom daaroor.
So bietjie agtergrond om jou te help nadink en verstaan waaroor Paulus praat. Lees dit, en soos jy die Filemon en Efesiërs briewe deurlees hierdie week, kyk of jy hierdie temas kan raaksien.
Die drie briewe, Kolossense, Efesiërs en Filemon hoort eintlik saam as briewe wat aan die kerk in Klein-Asië (hedendaagse Turkye) geskryf is. (Lees gerus die inligting wat ek 20 Mei uitgestuur het oor Kolossense weer) Die drie briewe word bes moontlik uit die tronk in Efesiërs geskryf. Kolossense en Filemon met 'n spesifieke doel en adres, Efesiërs as 'n brief wat gesirkuleer sou word tussen die kerke in daardie omgewing. In die tyd wat Paulus in daardie omgewing gewerk het, het hy minstens een keer, maar bes moontlik twee keer in die tronk in Efese beland. Dit spruit uit die die effek wat die Evangelie van Christus op die Joodse gemeenskap gehad het, met 'n verdeling in die Sinagoge in Efese. Daar was ook 'n opstand deur die silwersmede wat beeldjies van Artemis gemaak het, omdat mense die afgodsdiens verlaat het om Christus te volg (Handelinge 19-21 het meer hieroor).
Pergamom was die hoofstad van die Romeinse Klein-Asië provinsie. Efese was egter die groter en belangriker stad. In die antieke literatuur lees mens hoe Efese opgehemel word as "die eerste en grootste metropool in Asië", as "die lig van Asië", en "die mark van Asië".
Efese het die gebruiklike tempels vir Zeus, Apollos, die godin Roma en keiser Augustus gehad. Vier keer groter egter as die Parthenon van Athene het die tempel van Artemis (Romeinse naam – Diana) aan die noord-oostelike kant van die stad gestaan, een van die wonders van die antieke wêreld. Soos wat ons Londen kan herken aan die "Big Ben" of Pretoria aan die Uniegeboue of Voortrekkermonument, so is Efese geken aan die tempel van Artemis.
Soos in die vorige stuk gesê het die hele area 'n bevolking gehuisves wat bestaan het uit mense van Klein-Asië self, Grieke, Italianers en 'n redelike groot Joodse bevolking.
Kom ons begin deur na Filemon te kyk. Die brief is bekend dat dit op die retoriese styl geskryf is, waar jy iemand van iets probeer oortuig sonder om dit vir hom reguit te sê. Paulus se kommer oor die wegloopslaaf Onesimus strek egter baie wyer as die slaaf self. Vir Paulus gaan dit oor die eenheid van die kerk van Christus oor tradisionele grense heen. Dit kan, soos in Galasiërs, gaan oor die eenheid tussen Jood en heiden in Christus. Dit kan gaan oor die eenheid van die kerk in 'n heidense en onderdrukkende politieke situasie (deel van die punt van Filippense). Hier in Filemon gaan dit oor eenheid oor klasse grense, ekonomiese grense heen. Die heel tyd hou Paulus dit wat hy telkemale in sy briewe herhaal, eenheid "en Christō" (in Christus), voor oë.
In Efesiërs kry ons Paulus se grond argument in 2:4-5: "Maar God is ryk in barmhartigheid en het ons innig lief. Deur sy groot liefde het Hy ons wat dood was as gevolg van ons oortredings, saam met Christus lewend gemaak. Uit genade is julle gered!" Alles wat hy sê rondom eenheid (2:11-3:13, 4:1-16), hoe om in 'n heidense kultuur te leef (5:21-6:9), hoe om nuut te leef (4:17-5:20), kom vanuit die fondament van God se genade en liefde.
Kom ons kyk na die briewe se groter prentjie:
As ons Handelinge 19 en 2 Korintiërs 1 langs hierdie briewe lees, sien ons 'n prentjie van Paulus se werk in Klein-Asië gedurende die vroeë jare 50nC. Dit sluit triomf, maar ook teleurstellings en teenstand in. Daar was opposisie van die Jode asook die Romeinse kultusse van Artemis, Zeus en keiseraanbidding. Paulus se antwoord op dit alles is om Christus se opperheerskappy in gedagte te hou, om te onthou dat Christus al klaar die oorwinning oor die bose behaal het, om te onthou dat die boodskap van die geskrifte van Israel in Jesus vervul is. Daarom kan die gelowiges nou oorwinnend lewe, in eenheid en heilig, as 'n teken van die koms van God se Koninkryk. Die lewens van gelowiges is 'n teken vir die wêreld van hoe God se nuwe mensheid lyk.
Geniet Filemon en Efesiërs!
Met erkenning aan: "The New Testament in Its World" N. T. Wright and Michael F. Bird Zondervan Academic , 2019